‘Geïsoleerde voorvalle moenie vir politieke gewin uitgebuit word’Dié foto van die werker se bebloede liggaam wat bo-op die trekker lê is Maandag op sosiale media gedeel. Die foto is deur Maroela Media verbloem weens die grafiese aard daarvan. Foto: Facebook Geïsoleerde voorvalle van geweld moet met die nodige erns veroordeel word, maar behoort nie buite konteks vir die bevordering van politieke agendas uitgebuit te word nie. Die burgerregte-organisasie AfriForum neem hierdie standpunt in nadat die vakbond Cosatu Dinsdag beweer het dat wit boere ŉ “rampage”-moordveldtog teen kwesbare swart plaaswerkers voer. Dít volg nadat dit aan die lig gekom het dat ŉ werker Saterdag op ŉ plaas in die Tarlton-omgewing buite Krugersdorp doodgeskiet is terwyl hy op ŉ trekker gery het. “Verskeie media-instellings en organisasies het onmiddellik bespiegel of verslag gelewer dat die oorledene deur ŉ wit boer vermoor is, ondanks enige feite wat dié bewering staaf. Dit blyk dat die man deur ŉ veiligheidswag geskiet is,” het Ernst Roets, adjunk- uitvoerende hoof van AfriForum, gesê. “Die saak moet deeglik ondersoek word en die reg moet sy gang gaan. Om egter hierdie voorval vir ŉ politieke veldtog teen wit boere uit te buit, is niks anders as rassistiese aanhitsing nie,” het Roets gesê. Maroela Media het vroeër berig die plaaswerker, Aaron Mutavhatsidi, is Saterdag doodgeskiet toe hy na bewering glo ŉ trekker gesteel het. Konst. Lucky Matome, woordvoerder van die polisie, het ná die voorval in ŉ verklaring gesê die werker is na bewering deur ŉ veiligheidsbeampte doodgeskiet. Hy het bevestig ŉ 46-jarige man is in verband met die werker se dood in hegtenis geneem. Die verdagte, PWJ Durant, het Maandag in die Krugersdorp-landdroshof verskyn waar die saak tot volgende week uitgestel is. Die beskuldigde sal dan na verwagting om borgtog aansoek doen. Trevor Roberts, ŉ plaaslike inwoner wat die oorledene se werkgewer en mense na aan die voorval ken, het ook aan Maroela Media gesê die verdagte wat in hegtenis geneem is, is ŉ reaksiebeampte van ŉ private veiligheidsmaatskappy en nie die eienaar van die plaas nie. Volgens Roberts was die eienaar van die plaas geensins op die toneel toe die skietery plaasgevind het nie. Lees meer hier.